b'\n_START_ARTICLE_\nHidratacija\n_START_PARAGRAPH_\nHidratacija\xc2\xa0\xe2\x80\x93 vandens prisijungimas prie molekuli\xc5\xb3, jon\xc5\xb3 ir pan. Hidratacija kartais vadinamas ir organizmo \xc4\xafsotinimas vandeniu (nors da\xc5\xbeniau vartojamas terminas dehidratacija, rei\xc5\xa1kiantis dalies organizmo vandens praradim\xc4\x85).\n_START_SECTION_\nJon\xc5\xb3 hidratacija\n_START_PARAGRAPH_\nTai vandens molekuli\xc5\xb3 jungimasis prie \xc4\xafkraut\xc5\xb3 molekuli\xc5\xb3 (jon\xc5\xb3) vandeniliniais ry\xc5\xa1iais, susidarant \xc4\xafkraut\xc4\x85j\xc4\x85 molekul\xc4\x97s dal\xc4\xaf ar vis\xc4\x85 molekul\xc4\x99 supan\xc4\x8diam vandens molekuli\xc5\xb3 sluoksniui._NEWLINE_Skiriama pirmin\xc4\x97 hidratacija, kai susidaro pirmasis vandens molekuli\xc5\xb3, besijungian\xc4\x8di\xc5\xb3 su hidratuojama molekule, sluoksnis. Antrin\xc4\x97 hidratacija yra papildom\xc5\xb3 (antrojo, tre\xc4\x8diojo ir t. t.) vandens molekuli\xc5\xb3 sluoksni\xc5\xb3 susidarymas, vandens molekul\xc4\x97ms tarpusavyje jungiantis vandeniliniais ry\xc5\xa1iais.\n_START_SECTION_\nHidrofilini\xc5\xb3 molekuli\xc5\xb3 hidratacija\n_START_PARAGRAPH_\nPana\xc5\xa1iai kaip ir jonai hidratuojasi ir dalinius kr\xc5\xabvius turin\xc4\x8dios molekul\xc4\x97s. Su tokia hidratacija yra susij\xc4\x99s celiulioz\xc4\x97s (medienos), krakmolo brinkimas, kuomet hidratacijos metu prisijungian\xc4\x8dios vandens molekul\xc4\x97s \xc4\xafsiterpia \xc4\xaf vidines med\xc5\xbeiagos dalis padidindamos med\xc5\xbeiagos t\xc5\xabr\xc4\xaf.'